Tripolis

Tripolis (arab. طرابلس = Ţarābulus arba Ţarābulus al-Gharb) – miestas Libijos šiaurės vakaruose, prie Viduržemio jūros; šalies sostinė ir savivaldybės centras. 1,15 mln. gyventojų (2007). Tai didžiausias šalies miestas ir uostas, pagrindinis verslo ir pramonės centras. Išvystyta maisto, tekstilės, aprangos, statybinių medžiagų, tabako pramonė. Netoli miesto yra tarptautinis oro uostas. Alfateh universitetas, kolegijos (meno ir amatų, elektronikos, technologijų ir telekomunikacijų), nacionalinis archyvas (daug istorinių dokumentų iš Tripolitanijos laikų), vyriausybės biblioteka, Tripolio zoologijos sodas. Yra daug muziejų: gamtos istorijos, archeologijos, etnografijos, epigrafijos (finikiečių, romėnų, Bizantijos laikų įrašai), islamo. Triumfo arka pastatyta II a. imperatoriaus Marko Aurelijaus garbei, ispanų tvirtovė pastatyta XVI a. Yra daug mečečių (žymiausios – Karamanli ir Gurgi). Etimologija Finikiečiai, įkūrę šį miestą, jį vadino Ėja (Oea). Vėliau senovės graikai Ėją ir dar dvi kolonijas – Sabratą ir Leptis Magną – pavadino Tripoliu, t. y. trimiesčiu (gr. Τρεις Πόλεις – „trys miestai“). Siekiant atskirti šio miesto vardą nuo Tripolio miesto Libane, jis vadinasi arab. طرابلس الغرب = Ṭarābulus al-Gharb („vakarų Tripolis“). Istorija Miestą tikriausiai bus įkūrę finikiečiai dar VII a. pr. m. e. XIX a. pradžioje Tripolio valdžia rėmė piratavimą, todėl dukart buvo įsivėlusi į karą su JAV, 1804 m. čia įvyko Tripolio mūšis. Libijai 1951 m. gavus nepriklausomybę, Tripolis tapo šalies sostine kartu su Bengaziu. Vienintele Libijos sostine Tripolis tapo 1972 m. Miestas ėmė sparčiai augti po 1963 m., pradėjus į užsienį parduoti naftą. 2011 m. užimtas Libijos nacionalinės tarybos karinių pajėgų. Sportas Al Ahli SC – futbolo ekipa; sporto klubas, kuris turi įvairių sporto šakų komandas; Al-Ittihad Club – futbolo ekipa; sporto klubas, kuris turi įvairių sporto šakų komandas; Al Wahda – futbolo ekipa; sporto klubas, kuris turi įvairių sporto šakų komandas; Tripolio miesto stadionas – namų arena, kuriame žaidžia miesto ekipos. Talpa siekia 65 tūkst. žiūrovų. Šaltiniai